­­

**SPOROČILO ZA MEDIJE**

***Priznanja ACS v novi preobleki: Dogodek Lahko si navdih! združil znanje in pogum***

*V ponedeljek, 2. decembra 2024, je Narodna galerija v Ljubljani gostila dogodek Lahko si navdih!, ki je zaznamoval novo poglavje v zgodbi priznanj Andragoškega centra Slovenije (ACS). V okviru projekta Ozaveščanje za vseživljenjsko učenje in spremljajoče kampanje Lahko.si je bil predstavljen prenovljen koncept priznanj ACS, ki so že od leta 1997 simbol izjemnih dosežkov in predanosti vseživljenjskemu učenju.*

Z dogodkom je bil odprt razpis za **priznanja ACS 2025**, kjer lahko vsak prijavi navdihujočo zgodbo posameznika ali ustanove, ki s svojo predanostjo, inovativnostjo in pogumom na področju vseživljenjskega učenja premika meje, spodbuja, opogumlja in pušča trajen pečat. Razpis je odprt do **20. januarja 2025**. [Prijavite navdihujoče zgodbe!](https://www.acs.si/aktualno/novice/priznanja-acs-2025-prijavite-navdihujoco-zgodbo/)

Za kulturni uvod v praznični december je poskrbel edinstven preplet glasbe, plesa in zgodb.

**Predanost širjenju kulture vseživljenjskega učenja**   
Priznanja ACS so že od leta 1997 simbol priznanja tistim, ki z zgledi navdušujejo in opogumljajo. Podeljenih je bilo že skoraj 250 priznanj. S promocijo vseživljenjskega učenja želijo na **Andragoškem centru** **Slovenije** spodbuditi posameznike vseh starosti, da se pogumno podajo na pot raziskovanja novih znanj in veščin. Njihov cilj je okrepiti zavedanje, da je učenje ključ do osebne rasti, povezovanja skupnosti in ustvarjanja boljšega sveta za vse.

**Dr. Nataša Potočnik, direktorica ACS**, je ob tej priložnosti poudarila: *»Priznanja ACS so neprecenljivo orodje za spodbujanje vključevanja, izboljšanje dostopa do izobraževanja ter krepitev vrednot učenja kot temeljne pravice vsakega posameznika. Z njimi ACS uresničuje svojo vizijo bolj izobražene, vključujoče in trajnostno naravnane družbe. Prenova priznanj odraža našo predanost širjenju kulture vseživljenjskega učenja ter osvetljevanju zgodb, ki navdihujejo.«*

Dogodka se je udeležil tudi **Dejan Crnek, podžupan Mestne občine Ljubljana**, ki je goste pozdravil v prazničnem vzdušju glavnega mesta ter izpostavil pomen vključevanja vseh generacij v procese vseživljenjskega učenja: *»Le človek, ki se ne le izobražuje, temveč ima širino in široko vedenje, lahko prispeva k okolju, ki je prijetno za bivanje – tako za tiste, ki v njem živimo, kot za tiste, ki vanj prihajajo. Nagrada in priznanja ACS bodo pripomogla k temu, da bo življenje na tem planetu lepše.«*

Dogodek je moderirala **Bernarda Žarn**, za glasbo in ples pa so poskrbeli **Prifarski muzikanti z Jasmino Levičar**, dobitnico priznanja ACS 2013, in **plesna šola Alice Stojko Saliu**, dobitnice priznanja zglednim učečim se ACS 2023 – ADC PLESNI CENTER Ajdovščina.

**Izjemne zgodbe vseživljenjskega učenja**

Prenovljeni koncept priznanj ACS, ki ga je **Andragoški center Slovenije** oblikoval v sklopu projekta Ozaveščanje za vseživljenjsko učenje (VŽU), prinaša nove razsežnosti prepoznavanja dosežkov na področju izobraževanja odraslih. Obiskovalci na dogodku so lahko prisluhnili izjemnim zgodbam **preteklih dobitnikov priznanj**, **Maryana Anticha (2011), Natalije Planinc (2009), Romana Pogorelca (2011)**, **Rajka Hrvata (2015) in Marije Hribar (2018),** ki so sijajen opomin na to, da učenje preoblikuje življenja in skupnosti. *Njihove izjave in povezave do navdihujočih zgodb najdete v priloženem dokumentu.*

**Marija Hribar iz Knjižnice Jožeta Udoviča Cerknica,** je v svojem govoru poudarila pomen institucije v skupnosti: *»Odločujočo vlogo pri učenju ima notranji vzgib, notranja motivacija, ki človeka ali skupino žene, da se uči in svoje izsledke predstavi skupnosti. Knjižnica pa ima pri tem izredno pomembno vlogo, saj je z odprtostjo in s tem dostopnostjo prepoznana in je zaželena partnerica pri učenju posameznika in skupin.«*

**Natalija Planinc**, **prejemnica priznanja ACS 2009 za uspešno vodenje študijskih krožkov na Obali**, je spregovorila o pomenu učenja za starejše odrasle: »*Ko zaključimo svojo poklicno pot, še zdaleč ni konec učenja. Takrat se pokažejo nove priložnosti za osebno in skupnostno rast ter bogato življenje.«*

**Urška Bittner Pipan, vodja projekta Ozaveščanje za vseživljenjsko učenje:**

*»Priznanja Andragoškega centra Slovenije v sklopu projekta Ozaveščanje za vseživljenjsko učenje in s kampanjo Lahko si! dobivajo novo preobleko in nadaljujejo širjenje dobrih, pozitivnih zgodb, ki premikajo meje. Projekt je nastal iz dosežkov odmevnih projektov, kot so Tedni vseživljenjskega učenja (naslednje leto bodo potekali že tridesetič!), Parada učenja, Dnevi svetovanja za znanje, in drugih iniciativ Andragoškega centra Slovenije za boljšo ozaveščenost o vseživljenjskem učenju. Verjamemo, da lahko Slovenijo preplavimo s pozitivnimi zgodbami učečih se, ki spreminjajo življenje in so dobrodošla osvežitev v svetu, ki je prepreden predvsem s težkimi in negativnimi novicami.«*

Andragoški center Slovenije želi z dogodkom širši javnosti približati vrednote učenja in poudariti pomen prenašanja znanja na druge. Priznanja ACS so odraz družbenih sprememb, ki izpostavljajo moč notranje motivacije in pomen dostopnosti znanja vsem generacijam.

*Za dodatne informacije obiščite:*  
[*www.lahko.si*](https://www.lahko.si/) *in* [*https://tvu.acs.si/sl/priznanja/*](https://tvu.acs.si/sl/priznanja/)*.*

*Navdihujočo zgodbo lahko prijavite tukaj:* [*https://www.acs.si/aktualno/novice/priznanja-acs-2025-prijavite-navdihujoco-zgodbo*](https://www.acs.si/aktualno/novice/priznanja-acs-2025-prijavite-navdihujoco-zgodbo/)

*Avtor fotografij: Rok Mlinar*

Projekt vodi Andragoški center Slovenije, sofinancirata ga Republika Slovenija in Evropska unija iz Evropskega socialnega sklada plus (ESS+).

***Kontakt za medije:*** *Špela Bric, Projekt Ozaveščanje VŽU, Andragoški center Slovenije,* [*spela.bric@acs.si*](mailto:spela.bric@acs.si)